Eerste selfoon-aanleg dalk binnekort in SAFoto: Unsplash/Pixabay ŉ Johannesburgse onderneming gaan moontlik binnekort die eerste vervaardiger van slimfone in Afrika word. Onyx Connect, wat onlangs op die been gebring is, het vroeër vandeesmaand in ŉ verklaring gesê hy beplan om te voldoen aan die aanvraag van laekoste selfone, tablette en ander toestelle, wat gebaseer is op Google se Android-stelsel. Die maatskappy het tot dusver al meer as R150 miljoen van private beleggers ontvang. Andre van der Merwe, verkoopsdirekteur, het in die verklaring gesê die maatskappy sal die Android-stelsel op sy toestelle onder sy eie naam gebruik. Onyx Connect beplan om in samewerking met Vodacom selfone, skootrekenaars en “slim-TV’s” te vervaardig. Jorge Mendes, ŉ Vodacom-woordvoerder, het gesê Vodacom “verwelkom die geleentheid” om dié toestelle in Suid-Afrika te vervaardig, maar wou nie spesifiek op Onyx kommentaar lewer nie. Van der Merwe het verder ook gesê Onyx Connect beplan om veral die lae-inkomsteklas te bereik met sy toestelle. Hy sê waar dit om en by R10 000 kos om ander selfone te vervaardig, kan die maatskappy ŉ slimfoon van hoë gehalte vir bykans R500 vervaardig. Vir meer inligting, besoek Bloomberg.